‘Besope’ polisieman in die sop‘n Skermgreep uit die video. ŉ Polisiekonstabel van Wolmaransstad in Noordwes sal na verwagting vandag in die plaaslike landdroshof verskyn nadat hy glo oor die naweek ŉ staatsvoertuig onder die invloed van alkohol bestuur het en op video vasgevang is waar hy sukkel om regop te bly. Videobeeldmateriaal toon hoe die besope konstabel in volle uniform skade aan die motor nagaan terwyl hy sukkel om op sy voete te staan. Die video word sedertdien op sosialemediaplatforms waaronder WhatsApp versprei. Brig. Sabata Mokgwabone, woordvoerder van die polisie, sê die beampte het Saterdag teen ŉ heining in die Tswelelang-nedersetting in Wolmaransstad vasgery. Hy is op die toneel in hegtenis geneem en sedertdien op borgtog van R500 vrygelaat. ‘n Skermgreep uit die video. Dit het intussen ook aan die lig gekom dat die polisiebeampte geensins gemagtig is om staatsvoertuie te bestuur nie. Die beampte sal in die hof verskyn op aanklagte van dronkbestuur, roekelose en nalatige bestuur, asook die gebruik van ŉ voertuig sonder die eienaar se toestemming. Die Suid-Afrikaanse Polisiediens het die voorval veroordeel en die polisiebeampte se gedrag as onprofessioneel en onbehoorlik bestempel. ŉ Departementele ondersoek na die beampte se gedrag is reeds gelas.